b'\n_START_ARTICLE_\nJennifer Garner\n_START_SECTION_\nZgodnje \xc5\xbeivljenje\n_START_PARAGRAPH_\nJennifer Anne Affleck se je kot Jennifer Anne Garner rodila 17. aprila 1972 v Houstonu, Teksas, Zdru\xc5\xbeene dr\xc5\xbeave Amerike. Je druga izmed treh h\xc4\x8dera srednjerazredne dru\xc5\xbeine iz Houstona. Njenima sestrama je ime Melissa Lynn Garner Wylie in Susannah Kay Garner Carpenter, obe pa imata \xc5\xbee svoje otroke: Melissa ima sina Jacka, Susannah pa h\xc4\x8derko Emmo. Njena mama, Patricia Ann (rojena English) je angle\xc5\xa1ka u\xc4\x8diteljica iz Oklahome, njen o\xc4\x8de, William John Garner pa je delal kot kemijski in\xc5\xbeenir v Union Carbideu. Ko je bila stara \xc5\xa1tiri leta, se je zaradi o\xc4\x8detovega dela v tem podjetju morala dru\xc5\xbeina preseliti v Princenton, Zahodna Virginija, kasneje pa v Charleston, Zahodna Virginija, kjer je Jennifer stanovala vse do svojih let na kolid\xc5\xbeu. Njena starej\xc5\xa1a sestra Melissa, ki trenutno prebiva v Bostonu, Massachusetts, naj bi bila njen navdih._NEWLINE_Imela je zelo konzervativno vzgojo, kar je pomenilo, da je morala vsako nedeljo v cerkev, ni smela uporabljati li\xc4\x8dil in nositi bikinija ter morala po\xc4\x8dakati vsaj do \xc5\xa1estnajstega leta, preden so ji star\xc5\xa1i dovolili nositi uhane v u\xc5\xa1esih. Zaradi vsega tega se je pozneje \xc5\xa1alila, da je njena dru\xc5\xbeina \xc2\xbbsamo korak stran od Ami\xc5\xa1ev.\xc2\xab \xc5\xa0olala se je na srednji \xc5\xa1oli George Washington High School v Charlestonu, kjer se je v \xc5\xa1estem razredu prvi\xc4\x8d spoznala z igralstvom. Pri treh letih je za\xc4\x8dela trenirati balet, s \xc4\x8dimer je nadaljevala vse do svoje mladosti, vendar se nikoli ni videla kot klasi\xc4\x8dna balerina. Leta 1990 je od\xc5\xa1la na univerzo Denison University v Ohiu, kjer je imela glavno vlogo v veliko \xc5\xa1olskih igrah. Tam je dokon\xc4\x8dala univerzo in se leta 1994 pridru\xc5\xbeila dru\xc5\xa1tvu Pi Beta Phi.\n_START_SECTION_\nKariera\n_START_PARAGRAPH_\nLeta 1995 je bila Jennifer Garner sprejeta na Yale, vendar je \xc5\xa1olanje opustila in za\xc4\x8dela z igralsko kariero. V gledali\xc5\xa1\xc4\x8du v New Yorku je dobila vlogo v igri A Month in the Country, s \xc4\x8dimer je zaslu\xc5\xbeila 150 $ na teden. Kasneje je dobila svojo prvo televizijsko vlogo in sicer v televizijskem filmu Zoya, ki je temeljil na romanu Danielle Steel. V poznih devetdesetih se je pojavila epizodah televizijskih serij kot so Mesto greha, Zakon in red, Significant Others in Time of Your Life._NEWLINE_Svojo prvo filmsko vlogo je dobila leta 2000 v komediji Stari, kje je moj avto?, kjer je igrala eno izmed deklet Ashtona Kutcherja. Leta 2001 se pojavi v stranski vlogi v filmu Pearl Harbor, kjer med drugim igra tudi njen bodo\xc4\x8di mo\xc5\xbe, Ben Affleck._NEWLINE_Kasneje leta 2001 ji J. J. Abrams, producent serije Felicity, v kateri je Jennifer Garner igrala leta 1998, priskrbi vlogo Sydney Bristow v svoji novi vohunski televizijski seriji Alias. Garnerjeva, ki do takrat \xc5\xa1e ni imela tak\xc5\xa1ne vloge, ni vedela, kako \xc2\xbbudariti\xc2\xab\xc2\xa0soigralca in tega se je nau\xc4\x8dila \xc5\xa1ele v prvih nekaj dneh snemanja. Povedala je, da \xc2\xbbudari, kot dekle\xc2\xab, in da je zaradi tega privolila v mesec dni dolg privatni te\xc4\x8daj Taekwondoja pred snemanjem. Na za\xc4\x8detku v njen uspeh v tej vlogi ni verjel nih\xc4\x8de, ne igralska skupina, ne ona. Kasneje je komentirala: \xc2\xbbBila sem tako dekli\xc5\xa1ka. Niti tega nisem vedela, kako udariti!\xc2\xab V prvih epizodah v prvi sezoni televizijske serije je bila serija zelo uspe\xc5\xa1na, saj jo je na teden gledalo priblji\xc5\xbeno 10,2 milijona gledalcev, Garnerjeva pa je leta 2002 dobila Zlati globus za svojo vlogo. Njen zaslu\xc5\xbeek je bil na za\xc4\x8detku 40.000 dolarjev na epizodo, v zadnji sezoni pa so ji za epizodo pla\xc4\x8dali \xc5\xbee 150.000 dolarjev. Za serijo je na koncu prejela \xc5\xa1tiri Zlate globuse in dve nominaciji za Emmyja. Leta 2005 je dobila nagrado Screen Actors Guild Award. Istega leta je med \xc4\x8detrto epizodo Jennifer Garner re\xc5\xbeirala epizodo serije Alias, imenovano \xc2\xbbIn Dreams\xc2\xab, ki je iz\xc5\xa1la maja tistega leta, zadnjo sezono serije pa je tudi producirala. Serija se je kon\xc4\x8dala v maju 2006, kar je pomenilo, da jo je Jennifer Garner snemala \xc5\xa1e v sedemnajstem ali dvaindvajsetem tednu nose\xc4\x8dnosti, ki je bila vklju\xc4\x8dena tudi v scenarij._NEWLINE_Med snemanjem te televizijske serije se je Jennifer Garner pojavila v filmu Stevena Spielberga, Ujemi me, \xc4\x8de me more\xc5\xa1 leta 2002. Njen preboj je pri\xc5\xa1el leta 2003 ko je igrala Elektro Natchios v filmu Daredevil, upodobitvi istoimenskega stripa. Neko\xc4\x8d je bila na snemanju izpostavljena kroni\xc4\x8dni nesre\xc4\x8di, saj se je med snemanjem nekega prizora zapletla v \xc5\xbeice. Film je dobival tako kritike kot pohvale, zaslu\xc5\xbeek pa je bil vsekakor velik._NEWLINE_Svojo prvo glavno filmsko vlogo je dobila leta 2004 v filmu Od deklice do bejbe, ki se ji je zdel kot prilo\xc5\xbenost, da poka\xc5\xbee tudi svoje spretnosti v komediji. Gledalci so njen nastop ve\xc4\x8dinoma opisali kot pozitivno, revija The Christian Science Monitor pa je komentirala, da \xc2\xbbGarnerjeva sicer ni kak\xc5\xa1en Tom Hanks, vendar je vedno privla\xc4\x8dna in simpati\xc4\x8dna.\xc2\xab Njena naslednja glavna vloga je bila vloga Elektre v filmu Elektra leta 2005 v razli\xc4\x8dici filma Daredevil. The Boston Globe je komentiral, da je \xc2\xbbna podlagi njenega pomanjkanja vokalnih in humoristi\xc4\x8dnih sposobnosti te\xc5\xbeko razumeti, da Garnerjeva \xc5\xa1e vedno vstraja v igralskem poslu,\xc2\xab USA Today pa, da je \xc2\xbbJennifer Garner v vlogi Elektre veliko bolj privla\xc4\x8dna in o\xc4\x8darljiva, kot v filmu Od deklice do bejbe.\xc2\xab_NEWLINE_Njena naslednja pomembnej\xc5\xa1a filma sta bila Ujemi in spusti (2007) in Kraljestvo (2007) poleg igralcev, kot so Jamie Foxx, Jason Bateman in Ashraf Barhom. Film je zaslu\xc5\xbeil veliko denarja, vendar je dobil negativne kritike. Kasneje se je pojavila v komi\xc4\x8dni drami Jasona Reitmana Juno, ki je imel kasneje precej dober zaslu\xc5\xbeek. Po premieri na filmskem festivalu Toronto Film Festival, je revija Entertainment Weekly napisala: \xc2\xbbZvezdnica serije Alias in filma Kraljestvo v tej komediji ne potrebuje udarcev. Kot mlada \xc5\xbeenska, ki obupano upa na posvojitev je sme\xc5\xa1na, nekoliko te\xc5\xbeka za razumevanje in neverjetno pateti\xc4\x8dna.\xc2\xab S tem filmom je zaslu\xc5\xbeila ve\xc4\x8d kot 8,5 milijonov dolarjev._NEWLINE_1. novembra 2007 je dobila vlogo Roxanne v Broadwayski igri Cyrano de Bergerac poleg Kevina Klinea v teatru Richard Rodgers Theatre v Broadwayu. Najprej naj bi se igra vrtela vse do 23. decembra tistega leta, vendar so jo podalj\xc5\xa1ali do 6. januarja 2008. Bila je izbrana v igralsko ekipo filma Valentinovo, ki je v kinematografe pri\xc5\xa1el leta 2010.\n_START_SECTION_\nZasebno \xc5\xbeivljenje\n_START_PARAGRAPH_\n19. oktobra 2000 se je Jennifer Garner poro\xc4\x8dila s Scottom Foleyjem, ki ga je spoznala na snemanju serije Felicity leta 1998. Po razhodu v marcu 2003 je Garnerjeva vlo\xc5\xbeila zahtevo za lo\xc4\x8ditev maja tistega leta in 30. marca 2004 se je par tudi uradno lo\xc4\x8dil. Foley in Garnerjeva sta dejala, da je delo v filmski industriji privedlo do neuspeha njunega zakona, po mnenju Garnerjeve pa sta oba \xc2\xbb\xc5\xbertvi Hollywooda\xc2\xab. Po razhodu je Jennifer Garner nekaj \xc4\x8dasa hodila s sodelavcem iz televizijske serije Alias od junija 2003 do marca 2004._NEWLINE_V juliju 2004 je Jennifer Garner za\xc4\x8dela hoditi z Benom Affleckom in par se je prvi\xc4\x8d skupaj pojavil v javnosti na Boston Red Soxu v avgustu tistega leta. Postala je tar\xc4\x8da tabloidov, najprej kot Affleckovo dekle, kasneje pa \xc5\xa1e kot njegova \xc5\xbeena. \xc2\xbbBen mi je povedal, da ne smem brati stvari o sebi, saj so dolo\xc4\x8dene stvari lahko prav strupene,\xc2\xab\xc2\xa0je dejala v intervjuju leta 2009. Na njen triintrideseti rojstni dan, ko je bila nose\xc4\x8da z njunim prvim otrokom, jo je Ben Affleck zasnubil z 4,5 karatnim diamantnim prstanom Harryja Winstona. Poro\xc4\x8dila sta se v njenem tretjem mesecu nose\xc4\x8dnosti, 29. junija 2005 s privatnim obredom, ki ga je vodil dru\xc5\xbeinski prijatelj Victor Garber, 1. decembra tistega leta je Jennifer Garner rodila njuno prvo h\xc4\x8der, Violet Anne Affleck. Drugega otroka, ki sta ga poimenovala Seraphina Rose Elizabeth Affleck, sta pri\xc4\x8dakala 6. januarja 2009. Tretji otrok pa se jima je rodil 27. februarja 2012, poimenovala sta ga Samuel Garner Affleck._NEWLINE_Jennifer Garner u\xc5\xbeiva v kuhanju in vrtnarjenju. Ima labradorko po imenu \xc2\xbbMartha Stewart\xc2\xab\xc2\xa0(poimenovana je po istoimenski televizijski osebnosti), s katero se je 24. januarja 2007 pojavila v televizijski seriji Martha. Jennifer Garner je bila leta 2007 s strani \xc4\x8dasopisa The Charleston Sunday Gazette-Mail imenovana za \xc2\xbbosebo iz zahodne Virginije leta\xc2\xab\xc2\xa0\xc2\xbbzaradi svoje predanosti, eti\xc4\x8dnega dela in unikatne vloge kot vloge fotomodela in ambasadorke zahodne Virginije.\xc2\xab'